Кыргыз Республикасынын

Билим берүү жана илим

министрлигинин

«\_\_\_\_» \_\_\_\_\_\_\_\_\_2021-ж.

№ \_\_\_\_ буйругуна

тиркеме

**КЫРГЫЗ РЕСПУБЛИКАСЫНЫН**

**БИЛИМ БЕРҮҮ ЖАНА ИЛИМ МИНИСТРЛИГИ**

**ЖОГОРКУ КЕСИПТИК БИЛИМ БЕРҮҮНҮН**

**МАМЛЕКЕТТИК БИЛИМ БЕРҮҮ СТАНДАРТЫ**

**БАГЫТЫ: 530500 – Юриспруденция**

**Квалификациясы: магистр**

**Бишкек 2021**

**1. Жалпы жоболор**

**1.1.** Жогорку кесиптик билим берүүнүн **530500 - Юриспруденция** багыты боюнча ушул Мамлекеттик билим берүү стандарты Кыргыз Республикасынын «Билим берүү жөнүндө» Мыйзамына жана Кыргыз Республикасынын билим берүү жаатындагы башка ченемдик укуктук актыларына ылайык, Кыргыз Республикасынын ыйгарым укуктуу мамлекеттик органы тарабынан иштелип чыккан жана Кыргыз Республикасынын Министрлер Кабинети аныктаган тартипте бекитилген.

Бул Мамлекеттик билим берүү стандартын аткаруу **530500 – Юриспруденция** багыты боюнча магистрлерди даярдоо боюнча кесиптик билим берүү программаларды ишке ашыруучу бардык ЖОЖдор үчүн жеке менчик формаларына жана ведомствого тишелүүлүгүнө карабастан милдеттүү болуп эсептелет.

**1.2. Терминдер, аныктамалар, белгилөөлөр, кыскартуулар**

Жогорку кесиптик билим берүүнүн ушул Мамлекеттик билим берүү стандартында Кыргыз Республикасынын «Билим берүү жөнүндө» Мыйзамына жана Кыргыз Республикасы катышуучу болгон кесиптик билим берүү жаатында мыйзамда белгиленген тартипте кабыл алган эл аралык документтерге ылайык терминдер жана аныктамалар пайдаланылат:

* **негизги билим берүү программасы** – максаттарды, күтүлүүчү натыйжаларды, даярдоонун тийиштүү багыты боюнча билим берүү процессин ишке ашыруунун мазмунун жана уюштурулушун регламенттөөчү окуу-методикалык документтердин жыйындысы;
* **даярдоонун багыты** – ар түрдүү профилдеги, фундаменталдуу даярдоонун жалпылыгы негизиндеги интеграцияланган жогорку кесиптик билимдүү кадрларды (адистерди, бакалаврларды жана магистрлерди) даярдоо үчүн билим берүү программаларынын жыйындысы;
* **профиль** – негизги билим берүү программасынын конкреттүү бир түргө багытталышы жана (же) кесиптик иш объектиси;
* **компетенция** – окуучунун (окуп жаткандын) тийиштүү чөйрөдө натыйжалуу өнүмдүү ишмердүүлүгү үчүн зарыл болгон билим алуу даярдыгына алдын ала берилген социалдык талап;
* **бакалавр** - жогорку кесиптик билим берүү квалификациясынын деңгээли, ал магистратурага тапшырууга жана кесиби боюнча иштөөгө укук берет;
* **магистр** - жогорку кесиптик билим берүү квалификациясынын деңгээли, ал аспирантурага жана (же) базалык докторантурага (PhD/профиль боюнча) тапшырууга жана кесиби боюнча иштөөгө укук берет;
* **кредит -** кесиптик негизгибилим берүү программасынын эмгек сыйымдуулугунун шарттуу өлчөмү;
* **окутуунун натыйжалары -** негизги билим берүү программасы/модулу боюнча окуунун натыйжасында ээ болгон компетенциялар;
* **теңдөөчү курстар -** базалык билими жок студент-магистранттар тарабынан окутуунун биринчи жылында багыт боюнча магистрлерди даярдоонун негизги билим берүү программасын өздөштүрүүдө талап кылынган базалык кесиптик билимдерге жана компетенцияларга ээ болуу үчүн тийиштүү багыт (адистик) боюнча өздөштүрүлгөн дисциплиналар;
* **жалпы илимий компетенциялар -** кесиптик ишмердүүлүктүн бардык түрлөрү (же көпчүлүгү) үчүн жалпы болуп эсептелген мүнөздөмөнү түшүндүрөт: окууга, анализ жана синтезге ж.б. жөндөмдүүлүк;
* **инструменталдык компетенциялар -** когнитивдик жөндөмдү, идеяларды жана ой-жорумдарды түшүнүү жана пайдалануу жөндөмүн; методологиялык жөндөмдөр, курчап турган чөйрөнү түшүнүү жана башкаруу жөндөмүн, убакытты уюштуруу, окутуунун стратегиясын түзүү, чечимдерди кабыл алуу жана көйгөйлөрдү чечүүнү; технологиялык көндүмдөр, техниканы пайдаланууга байланышкан көндүмдөрдү жана маалыматтык башкаруу жөндөмүн; лингвистикалык билимдерди, коммуникациялык компетенцияларды өзүнө камтыйт
* **социалдык-инсандык жана жалпы маданий компетенциялар –** сезимдерди жана мамилелерди билдире алуу менен байланышкан жекече жөндөмдөр, сынчыл ой-жүгүртүү жана өзүн-өзүн сындай алуу, ошондой эле социалдык алака жана кызматташтыктар процесси менен байланышкан социалдык көндүмдөр, топтордо иштей алуусу, социалдык жана этикалык милдеттенмелерди кабыл алуу;
* **кесиптик стандарт –** анын мазмунун жана сапатын кесиптик ишмердүүлүктүн конкреттүү түрүнүн алкагында аныктаган жана кызматкердин квалификациясынын сапаттык деңгээлин сыпаттаган негизги документ. Ага ылайык кызматкер ар кандай уюмдун ишмердүүлүк тегине карабастан, анын талаптарына шайкеш келиши милдеттүү.

**1.3. Кыскартуулар жана белгилөөлөр**

Ушул Мамлекеттик билим берүү стандартында төмөндөгү кыскартуулар колдонулат:

МББС – Мамлекеттик билим берүү стандарты;

ЖКББ – жогорку кесиптик билим берүү;

НББП – негизги билим берүү программасы;

ОМБ – окуу-методикалык бирикме;

НББП ДЦ – негизги билим берүү программасынын дисциплиналар цикли;

ЖИК – жалпы илимий компетенциялар;

ИК – инструменталдык компетенциялар;

КК – кесиптик компетенциялар;

СИЖМК – социалдык-инсандык жана жалпы маданий компетенциялар.

**2. Колдонуу тармагы**

2.1. Жогорку кесиптик билим берүүнүн ушул Мамлекеттик билим берүү стандарты (мындан ары - ЖКББ МББС) магистрлерди даярдоонун **530500 – Юриспруденция** багыты боюнча негизги билим берүү программаларын ишке ашыруудагы милдеттүү ченемдердин, эрежелердин жана талаптардын жыйындысы жана Кыргыз Республикасынын аймагында уюштуруучулук-укуктук формаларына жана ведомстволук тиешелүүлүгүнө карабастан, уюштуруучулук-усулдук документтерди иштеп чыгуу, бардык жогорку кесиптик билим берүүчү билим берүү мекемелеринин (мындан ары - ЖОЖдор) магистерлерди даярдоонун тийиштүү багыты боюнча лицензиясы бар жогорку кесиптик билим берүүнүн негизги билим берүү программаларын өздөштүрүү сапатын баалоо үчүн негиз болуп эсептелет.

**2.2.** Ушул ЖКББ МББСын **530500 - Юриспруденция** багыты боюнча негизги пайдалануучулар болуп төмөнкүлөр саналат:

* ЖОЖдордун администрациясы жана илимий-педагогикалык курамы (профессордук-окутуучулук курам, илимий кызматкерлер), өздөрүнүн ЖОЖдорундагы ошол багыт жана даярдоонун деңгээли боюнча илимдин, техниканын жана социалдык чөйрөнүн жетишкендиктерин эсепке алып, негизги кесиптик билим берүү программаларын иштеп чыгуу, натыйжалуу ишке киргизүү жана жаңылоо үчүн жооптуу адамдар;
* ЖОЖдун даярдоонун ошол багытындагы негизги билим берүү программасын өздөштүрүү боюнча өзүнүн окуу ишин натыйжалуу ишке ашыруу үчүн жооптуу студенттер;
* тийиштүү кесиптик иш чөйрөсүндөгү адистердин жана иш берүүчүлөрдүн бирикмелери;
* Кыргыз Республикасынын билим берүү чөйрөсүндөгү аткаруу бийлигинин мамлекеттик органынын тапшыруусу боюнча негизги билим берүү программаларын иштеп чыгууну камсыз кылуучу окуу-методикалык бирикмелер жана кеңештер;
* жогорку кесиптик билим берүүнү каржылоону камсыз кылуучу аткаруу бийлигинин мамлекеттик органдары;
* аткаруу бийлигинин жогорку кесиптик билим берүү системасында мыйзамдардын сакталышына контролду камсыз кылуучу, жогорку кесиптик билим берүү чөйрөсүндө аттестацияны, аккредитацияны жана сапатка контролду жүзөгө ашыруучу ыйгарым укуктуу мамлекеттик органдары.
* жогорку кесиптик билим берүү чөйрөсүндө билим берүү программаларын жана уюмдарын аккредитациялоону ишке ашыруучу аккредитациялык агенттиктер.

**2.3. Абитуриенттердин даярдыгынын деңгээлине талаптар.**

2.3.1. «Магистр» квалификациясын ыйгаруу менен жогорку кесиптик билим алууга талапкер абитуриенттин билим денгээли - «бакалавр» квалификациясын ыйгаруу менен жогорку кесиптик билими же «адис» квалификациясын ыйгаруу менен жогорку кесиптик билими.

2.3.2. Абитуриенттин «бакалавр» квалификациясын ыйгаруу менен жогорку кесиптик билими же «адис» квалификациясын ыйгаруу менен жогорку кесиптик билими жөнүндө мамлекеттик үлгүдөгү документи болушу керек.

**3.** **Даярдоо багыттарынын жалпы мүнөздөмөсү**

3.1. Кыргыз Республикасында **530500 Юриспруденция** багыты боюнча даярдоо төмөнкүдөй ишке ашат:

- бакалаврларды даярдоо боюнча ЖКББ НББП;

- магистрлерди даярдоо боюнча ЖКББ НББП.

Бакалаврларды даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн ЖОЖдордун бүтүрүүчүлөрүнө «бакалавр» академиялык даражасын ыйгаруу менен жогорку билими тууралуу диплом берилет.

Магистрлерди даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн ЖОЖдордун бүтүрүүчүлөрүнө «магистр» квалификациясын ыйгаруу менен жогорку билими тууралуу диплом берилет.

Магистрлерди даярдоо багытынын алкагында ЖКББ НББПнын профилдери ЖОЖ тарабынан квалификациялардын тармактык/сектордук алкактарынын негизинде аныкталат (бар болсо).

**3.2. 530500 Юриспруденция** багыты боюнча жалпы орто же орто кесиптик билимдин базасында магистрлерди даярдоодо ЖКББ НББПсын өздөштүрүүнүн ченемдик мөөнөтү күндүзгү окуу формасында 6 жылдан кем эмес, «бакалавр» квалификациясын ыйгаруу менен жогорку кесиптик билимдин базасында 2 жылдан кем эмес мөөнөттү түзөт.

«Бакалавр» квалификациясын ыйгаруу менен жогорку кесиптик билимдин базасында магистрлерди даярдоонун ЖКББ НББПсын өздөштүрүүнүн мөөнөтү күндүзгү-сырттан (кечки) жана сырттан окуу формалары боюнча, ошондой эле окутуунун ар кандай формаларын айкалыштырган учурда ЖОЖ тарабынан күндүзгү окуу формасында белгиленген ченемдик мөөнөткө салыштырмалуу жарым жылга көбөйөт.

«Адис» квалификациясы ыйгарылгандыгы тастыкталган жогорку кесиптик билимдин базасында магистрлерди даярдоо боюнча ЖКББ НББПны өздөштүрүү 1 жылдан кем эмес мөөнөттү түзөт.

Бакалаврларды жана адистерди даярдоонун тектеш эмес багыттары боюнча жогорку кесиптик билими бар абитуриенттер үчүн билим берүү программасын өздөштүрүү мөөнөтү тийиштүү багыт боюнча магистрлерди даярдоо боюнча базалык кесиптик билимдерди жана ЖКББ НББПнын компетенцияларын калыптандырган теңдөөчү курстардын эсебинен узарат.

Алган билиминин формасына карабастан жекече окуу планы боюнча окутууда окутуунун мөөнөтү ЖОЖ тарабынан өз алдынча белгиленет.

Ден соолугунун мүмкүнчүлүгү чектелген адамдар менен жекече план боюнча окутууда ЖОЖ билим алуунун тийиштүү формасы үчүн белгиленген мөөнөткө салыштырмалуу окутуу мөөнөтүн узартууга укуктуу.

Магистрлерди даярдоодогу ЖКББ НББПны өздөштүрүүнүн башка ченемдик мөөнөттөрүн Кыргыз Республикасынын Министрлер Кабинети белгилейт.

3.3. Жалпы орто же кесиптик орто билимдин базасында күндүзгү окутууда магистрлерди даярдоодогу ЖКББ НББПны өздөштүрүүнүн жалпы эмгек сыйымдуулугу 360тан кем эмес кредитти түзөт жана «бакалавр» квалификациясын ыйгаруу менен тастыкталган жогорку кесиптик билимдин базасында 120дан кем эмес кредитти түзөт.

Күндүзгү окуу формасы боюнча окуу жылындагы ЖКББ НББПнын эмгек сыйымдуулугу 60тан кем эмес кредитке барабар.

Бир окуу семестринин эмгек сыйымдуулугу 30 кредитке барабар (окуу процесси эки семестрлик болуп түзүлгөн учурда).

Бир кредит студенттин окуу ишинин 30 саатына барабар (анын ичинде аудиториялык, өз алдынча иштөө жана аттестациянын бардык түрлөрү).

НББПнын күндүзгү-сырттан (кечки) жана сырттан окуу формалары боюнча, ошондой эле окутуунун ар кандай формаларын айкалыштырган учурдагы эмгек сыйымдуулугу окуу жылы үчүн 48ден кем эмес кредитти түзөт.

Окутуунун аяктоочу жылындагы эмгек сыйымдуулугу НББПнын жалпы эмгек сыйымдуулугун камсыздоо зарылдыгын эске алуу менен аныкталат.

**3.4.** **530500 Юриспруденция багыты боюнча НББПнын инсанды окутуу жана тарбиялоо жаатындагы даярдоонун максаттары.**

3.4.1. **530500 Юриспруденция** багыты боюнча ЖКББ НББПнын окутуу жаатындагы даярдоонун максаты: укуктук ченемдерди иштеп чыгуу жана ишке ашыруу боюнча кесиптик чөйрөдө инновациялык ишти аткарууга, мыйзамдуулукту жана укук тартибин камсыздоого, илимий изилдөөлөрдү жүргүзүүгө, окутууга жана тарбиялоого жөндөмдүү, универсалдык жана кесиптик компетенцияларга, алардын социалдык мобилдүүлүгүнө көмөктөшүүгө жана эмгек рыногунда функциялык туруктуулукка ээ магистрлерди даярдоо.

3.4.2. **530500 Юриспруденция** багыты боюнча ЖКББ НББПнын инсанды тарбиялоо жаатындагы даярдоонун максаты: социалдык-инсандык сапаттарды калыптандыруу: максатка умтулуучулук, уюштуруучулук, эмгекчилдик, жоопкерчилик, жарандуулук, коммуникативдүүлүк, сабырдуулук, жалпы маданиятын жогорулатуу ж.б.

**3.5. Бүтүрүүчүлөрдүн кесиптик иш чөйрөсү.**

**530500 Юриспруденция** багыты боюнча бүтүрүүчүлөрдү кесиптик даярдоо чөйрөсү өзүнө төмөнкүлөрдү камтыйт:

* укук ченемдерин иштеп чыгуу жана ишке ашыруу,
* укук тартибин жана мыйзамдуулукту камсыздоо,
* илимий изилдөөлөрдү жүргүзүү,
* билим берүү жана тарбиялоо.

Бүтүрүүчүлөр кесиптик ишин башка жааттарда жана чөйрөлөрдө кызматкердин квалификациясына билими жана алган компетенцияларынын деңгээли туура келген шарттарда жүзөгө ашыра алат.

**3.6. Бүтүрүүчүлөрдүн кесиптик иш объектилери.**

**530500 Юриспруденция** даярдоо багыты боюнча бүтүрүүчүлөрдүн кесиптик ишмердүүлүгүнүн объектилери: укуктук ченемдерди ишке ашыруу чөйрөсүндөгү коомдук мамилелер, мыйзамдуулукту жана укук тартибин камсыздоо, ошондой эле илимий долбоорлор, билим берүү процесстери.

**3.7. Бүтүрүүчүлөрдүн кесиптик ишинин түрлөрү:**

а) укук жаратуу;

б) укук колдонуу;

в) укук коргоо;

г) эксперттик-консультациялык;

д) уюштуруучулук-башкаруучулук;

е) илимий-изилдөөчүлүк;

ж) педагогикалык.

Бүтүрүүчү даярдалып жаткан негизги кесиптик иштин конкреттүү түрлөрү кызыкдар иш берүүчүлөр менен бирдикте жогорку окуу жайы тарабынан иштелип чыгуучу билим берүү программасынын мазмунун аныктоого тийиш.

**3.8. Магистрлердин кесиптик ишмердүүлүгүнүн милдеттери:**

**укук жаратуу ишмердүүлүгү:**

- ченемдик укуктук актыларды даярдоо;

**укук колдонуу ишмердүүлүгү:**

* кызматтык милдеттердин чегиндеги чечимдерди негиздөө жана кабыл алуу, ошондой эле укуктук ченемдерди ишке ашыруу менен байланышкан аракеттерди аткаруу;
* юридикалык документтерди түзүү;

**укук коргоо ишмердүүлүгү:**

* мыйзамдуулукту, укук тартибин, инсандын, коомдун жана мамлекеттин коопсуздугун камсыздоо;
* коомдук тартипти сактоо;
* менчиктин жеке, мамлекеттик, муниципалдык жана башка формаларын коргоо;
* укук бузууларды алдын алуу, токтотуу, табуу, бетин ачуу жана тергөө;
* жеке жана юридикалык жактардын укуктарын жана мыйзамдуу кызыкчылыктарын коргоо

**эксперттик-консультациялык ишмердүүлүк:**

* юридикалык жардам көрсөтүү, укук маселелери боюнча кеңеш берүү;
* ченемдик укуктук актыларды укуктук экспертизадан өткөрүү;

**уюштуруучулук-башкаруучулук ишмердүүлүк:**

* уюштуруучулук-башкаруучулук функцияларды жүзөгө ашыруу;

**илимий-изилдөөчүлүк ишмердүүлүк:**

* укуктук проблемалар боюнча илимий изилдөөлөрдү жүргүзүү;
* өзүнүн кесиптик ишмердүүлүгүнүн профилине ылайык илимий изилдөөлөрдү жүргүзүүгө катышуу;

**педагогикалык ишмердүүлүк:**

* юридикалык дисциплиналарды окутуу;
* укуктук тарбиялоону жүзөгө ашыруу.

**4. НББПны ишке ашыруунун шарттарына карата жалпы талаптар**

4.1. ЖОЖдун НББПсын ишке ашыруудагы укуктарына жана милдеттерине карата жалпы талаптар.

4.1.1. ЖОЖдор даярдоонун багыты боюнча негизги билим берүү программасын өз алдынча иштеп чыгышат. НББП Кыргыз Республикасынын даярдоо багыты боюнча тийиштүү мамлекеттик билим берүү стандартынын негизинде иштелип чыгат жана ЖОЖдун окумуштуулар кеңеши тарабынан бекитилет.

ЖОЖдор НББПны илимдин, маданияттын, экономиканын, техниканын, технологиялардын жана социалдык чөйрөнүн өнүгүүсүн эсепке алып, ЖОЖдо билим берүүнүн сапатынын кепилдигин камсыз кылуу боюнча төмөндөгүлөрдө камтылган сунуш-көрсөтмөлөрдү кармануу менен 5 жылда бирден кем эмес жаңылап турууга милдеттүү:

* бүтүрүүчүлөрдү даярдоонун сапатын камсыз кылуу боюнча стратегиялардын иштелмесинде;
* билим берүү программаларын мезгил-мезгили менен рецензиялоонун мониторингинде;
* макулдашылган так критерийлердин негизинде студенттердин билимдеринин жана билгичтиктеринин, бүтүрүүчүлөрдүн компетенцияларынын деңгээлин баалоонун объективдүү өтүү тартиптеринин иштелмелеринде;
* окутуучулук курамдын сапатын жана компетенттүүлүгүн камсыз кылууда;
* бардык ишке ашырылуучу билим берүү программаларын жетиштүү ресурстар менен камсыз кылууда, аларды колдонуунун натыйжалуулугун көзөмөлүндө, аны менен катар окуп жаткандарды сурамжылоо жолу менен;
* өзүнүн ишин (стратегиясын) баалоо жана башка билим берүү мекемелери менен катар коюп салыштыруу үчүн макулдашылган критерийлер боюнча өзүн өзү изилдөөнү үзгүлтүксүз жүргүзүүдө;
* коомчулукка өзүнүн изилдөөлөрүнүн жыйынтыктары, пландары, жаңылоолору тууралуу маалымдоодо.

4.1.2. Студенттерди жана бүтүрүүчүлөрдү даярдоонун сапатын баалоо алардын кезектеги, аралык жана жыйынтык мамлекеттик аттестациясын камтышы керек. Баалоо каражаттарынын базаларын ЖОЖ иштеп чыгат жана бекитет.

Бүтүрүүчү квалификациялык иштердин мазмунуна, көлөмүнө жана түзүмүнө карата талаптар ЖОЖдордун бүтүрүүчүлөрүнүн жыйынтыктоочу мамлекеттик аттестациясы жөнүндө Жобону эске алуу менен ЖОЖдо белгиленет.

4.1.3. НББПны иштеп чыгууда ЖОЖду бүтүрүүчүлөрдүн социалдык-инсандык компетенцияларын (мисалы, социалдык өз ара аракеттенүү компетенцияларын, өзүн-өзү уюштурууну жана системалык-ишмердик мүнөздөгү өз алдынча башкарууну) түзүү мүмкүнчүлүктөрү аныкталуусу керек. ЖОЖ окуу жайдын социалдык-маданий чөйрөсүн түзүп калыптандырууга, инсандын ар тараптуу өнүгүүсү үчүн зарыл шарттарды түзүүгө милдеттүү.

ЖОЖ окуу процессинин социалдык-тарбиялык компонентине студенттик өз алдынча башкарууну өнүктүрүүнү, студенттердин коомдук уюмдардын ишине катышуусун, спорттук жана чыгармачылык клубдарды, илимий студенттик коомдорду кошуп, өнүктүрүүгө көмөктөш болууга милдеттүү

4.1.4. ЖОЖдун НББПсы тандоо боюнча дисциплиналарды камтышы керек. Студенттин тандоо боюнча дисциплиналарын түзүү тартибин окуу жайдын окумуштуулар кеңеши белгилейт.

4.1.5. ЖОЖ студенттерге өзүнүн окутуу программасын түзүүгө катышууга мүмкүнчүлүктөрдү камсыздап берүүгө милдеттүү.

4.1.6. ЖОЖ НББПны түзүүдө студенттерди алардын укуктары жана милдеттери менен тааныштырууга, студенттер тандап алган дисциплиналар алар үчүн милдеттүү болуп эсептелинерин, ал эми алардын жалпы эмгек сыйымдуулугу окуу планында каралгандан кем болбошу керектигин түшүндүрүүгө милдеттүү.

4.2. Студенттин НББПны ишке ашыруудагы укуктарына жана милдеттерине карата жалпы талаптар.

4.2.1. Студенттер тандоо боюнча окуу дисциплиналарын өздөштүрүүгө бөлүнгөн окуу убактысынын көлөмүнүн чектеринде НББПда алдын ала каралган конкреттүү дисциплинаны тандап алууга укуктуу.

4.2.2. Студент өзүнүн жекече билим берүү траекториясын түзүүдө дисциплинаны тандоо жана аларды даярдоонун (адистештирүүнүн) болочок профилине таасир этүү боюнча ЖОЖдо консультация алуу укугуна ээ.

4.2.3. НББПны өздөштүрүүдө натыйжалуулукка жетишүү максатында СИЖМКны өнүктүрүү бөлүгүндө студенттер студенттик өз алдынча башкарууну өнүктүрүүгө, коомдук уюмдардын, спорттук жана чыгармачылык клубдардын, илимий студенттик коомдордун ишине катышууга милдеттүү.

4.2.4. Студенттер ЖОЖдун НББПсында каралган бардык тапшырмаларды белгиленген мөөнөттөрдө аткарууга милдеттүү.

4.3. Студенттин окуу жүгүнүн максималдуу көлөмү анын аудиториялык жана аудиториядан тышкаркы (өз алдынча) окуу ишинин бардык түрлөрүн камтуу менен, жумасына 45 саат болуп белгиленет.

Жумасына аудиториялык сабактардын күндүзгү окуу формасындагы көлөмү ЖКББнын деңгээлин жана даярдоонун багытынын спецификасын эсепке алуу менен, ар бир окуу дисциплинасын үйрөнүүгө бөлүнгөн жалпы көлөмдүн 25тен кем эмес пайызын түзүп, ал мамлекеттик билим берүү стандарты менен аныкталат.

4.4. Күндүзгү-сырттан (кечки) окуу формасында аудиториялык сабактардын көлөмү жумасына 16 сааттан кем болбошу керек.

4.5. Сырттан окуу формасында студентке окутуучу менен сабак өтүү мүмкүнчүлүгү жылына 160 сааттан кем эмес көлөмдө камсыздалышы керек.

4.6. Окуу жылындагы каникулдук убакыттын жалпы көлөмү 7-10 жуманы түзүп, анын ичинде кыш мезгилинде эки жумадан кем эмес жана дипломдон кийинки 4 жумалык өргүү каралыш керек.

**5. Магистрлерди даярдоонун НББПсына талаптары**

**5.1. Магистрлерди даярдоонун НББПсын өздөштүрүүнүн натыйжаларына карата талаптар.**

Даярдоонун **530500 Юриспруденция** багыты боюнча «магистр» академиялык даражасы ыйгарылган бүтүрүүчү негизги билим берүү программасынын максаттарына жана ушул ЖКББ МББСнын 3.4. жана 3.8-пункттарында көрсөтүлгөн кесиптик ишмердүүлүктүн милдеттерине ылайык төмөндөгү компетенцияларга ээ болушу керек:

**а) универсалдык:**

**жалпы илимий (ЖИК):**

- дисциплина аралык жана инновациялык мамилелердин негизинде жарандык коомдун баалуулуктарын өнүктүрүүгө, социалдык калыстыкты камсыздоого, дүйнө таануучулук, социалдык жана инсандык олуттуу көйгөйлөрдү чечүүгө багытталган стратегиялык милдеттерди анализдөөгө жана чечүүгө жөндөмдүү (ЖИК-1)

**инструменталдык (ИК):**

- профилдик жана чектеш тармактардын деңгээлинде кесипкөй дискуссияларды чет тилдердин биринде жүргүзүүгө жөндөмдүү (ИК-1);

- инновациялык жана илимий чөйрөдө колдонуу үчүн маалымат технологияларын жана көлөмдүү дайындарды пайдалануу менен жаңы билимдерди өндүрүүгө жөндөмдүү (ИК-2).

**социалдык-инсандык жана жалпы маданий (СИЖМК):**

- максаттарга жетүү үчүн эксперттик/кесипкөй топтордун/уюмдардын ишин уюштурууга жөндөмдүү (СИЖМК-1).

**б) кесиптик (КК)**:

**ченем жаратуу ишмердүүлүгүндө:**

- ченемдик укуктук актыларды иштеп чыгууга жөндөмдүү (КК-1);

**укук колдонуу ишмердүүлүгүндө:**

- юридикалык иштин конкреттүү чөйрөлөрүндө ченемдик укуктук актыларды квалификациялуу түрдө колдонууга, кесиптик ишинде материалдык жана процессуалдык укуктун ченемдерин ишке ашырууга жөндөмдүү (КК-2);

**укук коргоо ишмердүүлүгүндө:**

- мыйзамдуулукту жана укук тартибин, инсандын, коомдун, мамлекеттин коопсуздугун камсыздоо боюнча кызматтык милдеттерди бөлүштүрүүгө жана аткарууга даяр (КК-3);

- укук бузууларды жана кылмыштарды табууга, токтотууга, бетин ачууга жана тергөөгө жөндөмдүү (КК-4);

- укук бузууларды алдын алуу, табуу жана алардын болушунун себептерин жана шарттарын четтетүү боюнча иш-чараларды аткарууга жөндөмдүү (КК-5);

- коррупциялык жүрүм-турумдарды табуу, баа берүү жана токтотууга көмөктөшүүгө жөндөмдүү (КК-6);

**эксперттик-консультациялык ишмердүүлүктө:**

* ченемдик укуктук актыларды квалификациялуу түрдө чечмелөөгө жөндөмдүү (КК-7);
* ченемдик укуктук актылардын долбоорлорун юридикалык экспертизадан өткөрүүгө катышууга, аны менен катар коррупцияны ачыктоо үчүн шарттарды түзүүгө өбөктөшкөн андагы жоболорду табууга, юридикалык иштин конкреттүү чөйрөлөрүндө квалификациялуу юридикалык корутундуларды жана консультацияларды берүүгө жөндөмдүү (КК-8);

**уюштуруучулук-башкаруучулук ишмердүүлүктө:**

* жамааттын/жаматтардын ишин мерчемдөөгө жана башкарууга, оптималдуу башкаруу чечимдерин кабыл алууга жөндөмдүү (КК-9);
* кесиптик ишинде башкаруучулук инновацияларды кабылдоого, анализдөөгө жана ишке ашырууга жөндөмдүү (КК-10);

**илимий-изилдөөчүлүк ишмердүүлүктө:**

* укук жаатында квалификациялуу түрдө илимий изилдөөлөрдү жүргүзүүгө жөндөмдүү (КК-11);

**педагогикалык ишмердүүлүктө:**

* инновациялык билим берүүчү жана санарип технологияларды пайдалануу менен жогорку теориялык жана методикалык деңгээлде юридикалык дисциплиналарды окутууга жөндөмдүү (КК-12);
* окутуунун жеке өзгөчөлүгүн эсепке алуу менен окуп жаткандардын өз алдынча ишин мерчемдөөгө жана башкарууга жөндөмдүү (КК-13);
* укуктук тарбия берүү боюнча натыйжалуу иш жүргүзүүгө жөндөмдүү (КК-14);

Магистрди даярдоонун билим берүү программасын иштеп чыгууда бардык универсалдык компетенциялар, ошондой эле ушул программа багытталган тийиштүү кесиптик ишмердүүлүктүн кесиптик компетенциялары программаны окутуунун талап кылынган жыйынтыктарынын топтомуна кирет. Даярдоо процессинде окуп жаткан адам аны даярдоонун конкреттүү профили менен байланышкан башка компетенцияларга (атайын кесиптик) ээ боло алат.

Профиль саны 5тен ашпаган кошумча аталыштагы атайын кесиптик компетенциялар менен аныкталат жана ЖОЖ тарабынан өз алдынча белгиленет. Кошумча компетенциялардын тизмелери квалификациялардын улуттук алкагынын, квалификациялардын тармактык/сектордук алкагынын жана кесиптик стандарттардын (бар болсо) негизинде аныкталат.

**5.2. Бакалаврларды даярдоонун НББПнын структурасына талаптар.**

Магистрлерди даярдоонун НББПнын структурасы төмөндөгү блокторду камтыйт:

1-блок «Дисциплиналар» (модулдар);

2-блок «Практика»;

3-блок «Мамлекеттик жыйынтыктоочу аттестация»

|  |  |  |
| --- | --- | --- |
| **Магистрлерди даярдоонун НББПнын структурасы** | | **Магистрлерди даярдоонун НББПнын жана анын кредиттердеги блокторунун көлөмү** |
| 1-блок | Дисциплиналар (модулдар)  Жалпы илимий цикл  Кесиптик цикл | 60-90  20-30  40-60 |
| 2-блок | Практика | 20-40 |
| 3-блок | Мамлекеттик жыйынтыктоочу аттестация | 10-20 |
| Магистрлерди даярдоонун НББПнын көлөмү | | 120 |

ЖОЖ магистрлерди даярдоонун НББПсын МББСтын талаптарына ылайык иштеп чыгат жана квалификациялардын улуттук алкагына ылайык, окутуунун жыйынтыктарына жетүү жоопкерчилигин өзүнө алат.

Магистрлерди даярдоонун НББПсынын ар бир блогуна тийиштүү дисциплиналардын (модулдардын) топтомун жана алардын эмгек сыйымдуулугун ЖОЖ блок үчүн белгиленген көлөмдө, аны өздөштүрүү жыйынтыктарынын талаптарын эске алуу менен, квалификциялардын улуттук алкагында каралган окутуунун жыйынтыктарынын жыйындысы түрүндө өз алдынча аныктайт.

5.2.1. 2-блок «Практика» окуу (таанышуу, технологиялык, илимий-изилдөөчүлүк) жана өндүрүштүк (долбоордук, эксплуатациялык, педагогикалык, илимий-изилдөөчүлүк) практиканы камтыйт.

Практика магистратуранын НББПнын милдеттүү бөлүгү болуп саналат. Ал окуп жаткандардын кесиптик-практикалык даярдыгына, соттук практика жана укук коргоо органдарынын иши менен таанышууга түздөн-түз багытталган окуу сабактарынын түрү болуп саналат. **530500 Юриспруденция** даярдоо багыты боюнча магистрлик программаларды ишке ашырууда өндүрүштүк практика каралып, ал өзүнө илимий-изилдөөчүлүк, педагогикалык практикаларды, юридикалык консультация берүүлөрдү камтышы мүмкүн.

Практиканын конкреттүү түрлөрү ЖОЖдун НББПсы менен аныкталат. Максаттары жана милдеттери, программалары жана отчеттуулук формалары практиканын ар бир түрү боюнча ЖОЖ тарабынан аныкталат.

Практиканын бир же бир нече типтерин тандоого ЖОЖдун укугу бар, ошондой эле белгиленген кредиттердин чегинде практиканын кошумча тибин аныктай алат.

5.2.2. 3-блок «Мамлекеттик жыйынтыктоочу аттестация» мамлекеттик сынактарды тапшырууга даярдыкты жана тапшырууну, бүтүрүүчү квалификациялык ишти аткаруу жана коргоону (эгер окуу жай мамлекеттик жыйынтыктоочу аттестациянын курамына бүтүрүүчү квалификациялык ишти киргизсе) камтыйт.

5.2.3. Магистрлерди даярдоонун НББПнын алкагында милдеттүү жана элективдүү бөлүк да каралат.

Магистрлердин НББПнын милдеттүү бөлүгүнө квалификациялардын улуттук алкагынын деңгээлдерин эсепке алуу менен жалпы илимий, универсалдык, социалдык-инсандык, жалпы маданий жана кесиптик компетенциялардын калыптанышын камсыздоочу дисциплиналар жана практикалар кирет.

Мамлекеттик аттестациянын көлөмүн эсепке албаган милдеттүү бөлүктүн көлөмү магистрлерди даярдоонун НББПнын жалпы көлөмүнүн 50 пайызынан ашпоого тийиш.

Магистрлерди даярдоонун НББПнын элективдик бөлүгүндө студенттер тийиштүү багыт боюнча дисциплиналарды тандай алат, аны менен бирге башка багыттардагы даярдоонун магистрлерине НББПтан дисциплиналарды тандоого жол берилет.

5.2.4 ЖОЖ ден соолугу боюнча мүмкүнчүлүгү чектелген адамдарга (алардын арызы боюнча) бакалаврды даярдоонун НББПсы боюнча алардын психофизикалык өнүгүшүнүн өзгөчөлүгүн эске алып, зарыл учурда бул адамдарга карата өнүгүүсүндөгү кемтиктерди оңдоону жана социалдык адаптацияны камсыздоо менен НББПдан башка саламаттыгынын абалы боюнча окууга каршы болбогондой, жеке мүмкүнчүлүктөрдү түзүп берүүсү зарыл.

**5.3. Магистрлерди даярдоонун НББПсы ишке ашыруунун шарттарына карата талаптар.**

**5.3.1. Окуу процессин кадрдык камсыз кылуу.**

Магистрлерди даярдоонун НББПсын ишке ашыруу квалификациялуу педагогикалык кадрлар менен, айрыкча, илимдин кандидаты жана доктору даражасына ээ окутуучулар менен камсыздалып, окуган лекциялары жалпы дисциплиналардын санынын 60% үлүшүн түзүш керек.

Магистрлик программанын илимий мазмунун жана билим берүү бөлүгүн жалпы жетектөө профессор же илимдин доктору тарабынан ишке ашууга тийиш; бир профессор же илимдин доктору экиден ашпаган магистрлик программага ушул сыяктуу жетекчилик кыла алат; ЖОЖдун окумуштуулар кеңешинин чечими менен магистрлик программаны доцент окумуштуулук наамы бар илимдин кандидаты да жетекчиликке ала алат.

Студент-магистранттарды түздөн-түз жетекчиликке алуу окумуштуулук даражасы жана (же) илимий наамы бар же ошол жаатта жетекчилик иш тажрыйбасы бар илимий жетекчилер тарабынан ишке ашат; бир илимий жетекчиге студент-магистранттардын санын ЖОЖдун окумуштуулар кеңеши аныктайт.

Кесиптик циклдин окутуучулары окулуп жаткан дисциплинанын профилине туура келген жогорку кесиптик билимге (адис, магистр) ээ болушу керек. Билим берүү процессине, эреже катары, иштеп жаткан жетекчилер жана профилдик уюмдардын, ишканалардын жана мекемелердин кызматкерлери тартылат.

Окумуштуулук даражасы жана (же) окумуштуулук наамы бар окутуучулардын жалпы санынын 10 пайызына чейинкисин ошол багыт боюнча жетекчилик кызматта же жетектөөчү адис болуп 5 жылдан ашык иштеген практикалык стажы бар окутуучулар менен алмаштырууга болот.

Билим берүү программасынын (магистр) окутуучулардын жалпы санынын 60%дан кем эмесин окумуштуу даражасы жана/же окумуштуулук наамы бар окутуучулар түзүшү керек

Окутуучулардын жалпы санынан штаттык окутуучулардын үлүшү – 50%дан кем эмес.

**5.3.2. Окуу процессин окуу-методикалык жана маалыматтык камсыз кылуу.**

Негизги билим берүү программасы негизги билим берүү программасынын бардык окуу курстарынын окуу-методикалык документациясы, дисциплиналар (модулдар) менен камсыздалыш керек. Ар бир окуу дисциплинасынын (модулдун) мазмуну Интернет тармагына же билим берүү мекемесинин локалдык тармагына киргизилиши зарыл.

Окуп жаткандардын аудиториядан тышкаркы иштери методикалык камсыздоолор менен жана аларды аткарууга сарпталган убакытты негиздөө менен коштолууга тийиш.

Окуп жаткандардын ар бири электрондук-китепканалык системасына жеткиликтүүлүк менен камсыздалышы керек. Китепкана фонду ченемдик талаптарга ылайык топтолушу шарт.

Электрондук-китепканалык система Интернет тармагына жеткиликтүү болгон бардык жерден окуп жаткандардын ар бирине жеке жеткиликтүүлүк мүмкүнүчүлүгүн камсыздап турууга тийиш.

Ата мекендик жана чет өлкөлүк ЖОЖдор жана уюмдар менен маалыматты ыкчам алмашуу Кыргыз Республикасынын интеллектуалдык менчик жаатындагы Кыргыз Республикасынын интеллектуалдык менчик жана эл аралык келишимдер жөнүндө мыйзамдардын талаптарын сактоо менен аткарылышы керек. Окуп жаткандарга заманбап кесипкөй дайындар базасына, маалымат сурап-билүү жана издөө системаларына жеткиликтүүлүк камсыздалышы керек.

**5.3.3.Окуу процессин материалдык-техникалык камсыздоо.**

Жалпы билим берүү программасынын магистрлерди даярдоо НББПсын ишке ашырып жаткан ЖОЖ лабораториялык, дисциплиналык жана дисциплиналар аралык даярдыктардын, ЖОЖдун окуу планында каралган студенттердин практикалык жана илимий-изилдөө иштерин, колдонуудагы санитардык жана өрткө каршы эрежелер менен ченемдердин бардык түрлөрүн өткөрүүнү камсыз кылуу үчүн материалдык-техникалык базасы болушу керек.

Магистрлик программаны ишке ашыруу үчүн жалпы окуу программасы иш жүзүнө ашыш үчүн төмөнкү зарыл болгон материалдык-техникалык камсыздоонун тизмеси буларды өзүнө камтыйт:

а) сот отурумунун окуу залы;

б) юридикалык клиника;

в) криминалистика боюнча сабактарды өткөрүү үчүн адистештирилген аудитория;

г) негизги китепканалык фондду электрондук формага өткөрүүнүн техникалык мүмкүнчүлүктөрү бар жана аларды сактоо жана пайдаланууга зарыл шарттары бар жеке китепкана.

**5.3.4. Бүтүрүүчүлөрдү даярдоонун сапатын баалоо.**

Магистрлик программаларын өздөштүрүүнүн сапатын баалоо жетишүүнүн учурдагы контролун, окуп жаткандардын аралык аттестациясын жана бүтүрүүчүлөрдүн жыйынтыктоочу аттестациясын камтышы керек.

Окуп жаткандардын ар бир дисциплина боюнча жетишүүсүнүн учурдагы контролунун жана аралык аттестациясынын конкреттүү формалары ЖОЖ тарабынан өз алдынча иштелип чыгат жана окутуунун бир ай аралыгында окуп жаткандарга маалымдалат.

Окуп жаткандардын тийиштүү магистрлик программанын талаптарына жеке жетишкендиктеринин шайкештигин аттестациялоо үчүн (учурдагы жана аралык аттестация) баалоо каражаттарынын фондусу түзүлүп, ал ээ болгон компетенциялардын билимин, ыктарын жана деңгээлин баалоого мүмкүндүк берген типтүү тапшырмаларды, текшерүү иштерин, тесттерди жана контролдоо методдорун камтыйт. Баалоо каражаттарынын фондусу ЖОЖ тарабынан иштелип чыгат жана бекитилет.

ЖОЖ тарабынан магистрлердин болочок кесиптик ишмердүүлүгүнүн шарттарына компетенцияларынын баалоо системасын жана контролун болушунча жакындатуу үчүн шарттар түзүлүш керек. Бул максатта, конкреттүү дисциплинанын окутуучуларынан тышкары, тышкы эксперт катары иш берүүчүлөр (кызыкдар уюмдардын өкүлдөрү), чектеш дисциплиналарды окуган окутуучулар жигердүү пайдаланылышы керек.

Мамлекеттик жыйынтыктоочу аттестация мамлекеттик сынактарды тапшырууга даярдыкты жана тапшырууну, квалификациялык ишин аткарууну жана коргоону (эгер ЖОЖ бүтүрүүчү квалификациялык ишти мамлекеттик жыйынтыктоочу аттестациянын курамына киргизсе) камтыйт.

Бүтүрүүчү квалификациялык иштердин тематикасы магистрлик программага ылайык юридикалык ишмердүүлүктүн кесиптик милдеттерин чечүүгө багытталышы керек.

Бүтүрүүчү квалификациялык иш магистрлик диссертация түрүндө практика өтүү жана илимий-изилдөө ишин аткаруу мезгилинде аткарылат. Ал өз алдынча аткарылып, логикалык жактан аягына чыккан, магистр даярданып жаткан ишмердүүлүктүн (илимий-изилдөөчүлүк, укук жаратуучу, укук колдонуучу, укук коргоочу, эксперттик-консультациялык, уюштурууучулук-башкаруучулук, педагогикалык) милдеттерин чечүүгө байланышкан иш катары көрсөтүлүшү керек.

Бүтүрүүчү квалификациялык ишти аткарууда окуп жаткандар алган терең билимдерине, ыктарына жана калыптанган жалпы маданий жана кесиптик компетенцияларына таянуу менен өз жөндөмдөрүн жана билгендерин көрсөтүп, өз алдынча учурдагы деңгээлдеги кесиптик ишинин милдеттерин чечиши керек, атайын маалыматты кесипкөй баяндап, өз көз карашын илимий түрдө тастыктай жана коргой билүүгө тийиш.

Бүтүрүүчү квалификациялык иштин (магистрлик диссертациянын) мазмунуна, көлөмүнө жана түзүлүшүнө талаптар, ошондой эле аны коргоо процедурасы жогорку окуу жай тарабынан аныкталат.

**ТҮЗҮҮЧҮЛӨР**:

Ушул **530500 – Юриспруденция** багыты боюнча түзүлгөн жогорку кесиптик билим берүүсүнүн Мамлекеттик билим берүү стандартын КР Билим берүү жана илим министирлигинин базалык ЖОЖ катары Кыргыз мамлекеттик юридикалык университетинин (КГЮА) юриспруденция жаатындагы жогорку кесиптик билим берүү боюнча Окуу-усулдук бирикмеси иштеп чыкты.

ОУБдун төрайымы ю.и.д., доцент \_\_\_\_\_\_\_\_\_\_\_\_\_\_\_\_\_\_ Дмитриенко И.А.

1. Рысмендеев Б.Д. - ю.и.д., КГЮАнын конституциялык жана муниципалдык укук кафедрасынын профессору \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Жоомартов К.С. – Кыргыз Республикасынын Жогорку   
   Сотунун судьясы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Сманалиев К.М. - КР Юстиция министринин   
   орун басары \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Шаршеналиев А.Ш. – ю.и.д., КГЮАнын жазык укугу жана прокурордук   
   көзөмөл кафедрасынын профессору \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
5. Ким О.Д. – ю.и.д., КГЮАнын криминалистика жана соттук экспертизалар   
   кафедрасынын профессору \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
6. Кочкарова Э.А. – ю.и.д., КГЮАнын администрациялык, каржы жана маалымат   
   укугу кафедрасынын профессору \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
7. Фараджиев М.А. – КГЮАнын криминалистика жана соттук экспертизалар   
   кафедрасынын ага окутуучусу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
8. Касымов Т.Ж. – ю.и.к., КГЮАнын криминалистика жана соттук экспертизалар кафедрасынын доценти \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
9. Самудинов У.М. – ю.и.д., КГЮАнын ишкердик жана эмгек укугу   
   кафедрасынын доценти \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
10. Жакыбакунов Э.Т. – ю.и.к., доцент, КГЮАнын заведующий кафедрой предпринимательского и трудового права КГЮА ишкердик жана эмгек укугу кафедрасынын башчысы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
11. Жаныбек кызы Венера – Бишкек ш. 1-Май райондук   
    сотунун судьясы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
12. Акимбаева Г. О. - Бишкек ш. Свердлов районунун   
    прокурору \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
13. Токтогулов А.Т. – ю.и.д., доцент, КР УИАнын Философия жана саясий-укуктук изилдөөлөр институту \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
14. Ногойбаева Э.К. – ю.и.к., доцент, БААУнун «Эл аралык укук»   
    программасынын жетекчиси \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
15. Сулайманова Н.Н. – ю.и.д., профессор, Б. Ельцин атындагы КРСУнун жазык укугу жана криминология кафедрасынын башчысы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
16. Маматазизова Н.К. – ю.и.д., доцент, ИИМ Академиясынын   
    администрациялык укук жана администрациялык   
    ишмердүүлүк кафедрасынын начальниги \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
17. Джоробекова А.М. – ю.и.д., профессор, ИИМ Академиясынын илим боюнча начальнигинин орун басары \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
18. Бузурманкулов Б. – ю.и.к., доцент, Ж. Баласагын атындагы КУУнун юридикалык факультетинин деканы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
19. Кулдышева Г.К. – ю.и.д., доцент , ОшМУнун юридикалык   
    факультетинин деканы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
20. Кольсариева Н.Ш. – ю.и.к., доцент, ОшМЮИнин мамлекеттик жана укуктун теориясы жана тарыхы кафедрасынын башчысы \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
21. Жусупбаев К.К. – ОшМЮИнин администрациялык жана бажы укугу кафедрасынын ага окутуучусу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_